সাভার পৌর এলাকার বিভিন্ন বাসাবাড়িতে রয়েছে তীব্র গ্যাস সংকট। ফলে চরম দুর্ভোগে দিন কাটছে পৌরবাসীর। পৌর এলাকার অনেক স্থানেই দিনে গ্যাস থাকে না। নিরুপায় হয়ে অনেকেই এলপি গ্যাস, বৈদ্যুতিক চুলা, স্টোভ ও মাটির তৈরি চুলা দিয়ে রান্নার কাজ করছে। কোনো কোনো বাসাবাড়ির মালিকরা স্থানীয় প্রভাবশালী চক্রকে টাকা প্রদান করে অবৈধভাবে তাঁদের বাসাবাড়িতে গ্যাস সংযোগ নিয়েছেন। এই অবৈধ গ্যাস সরবরাহ দেওয়ার কারণে বৈধ সংযোগ নেওয়া গ্রাহকরা প্রয়োজনীয় চাপের (প্রেসারের) গ্যাস পাচ্ছেন না। ফলে রান্নাবান্নাসহ গ্যাসচালিত বিভিন্ন কলকারখানায় নানা সমস্যার মধ্যে দিন অতিবাহিত করছে। একাধিক কারখানা কর্তৃপক্ষের সঙ্গে আলাপ করে জানা গেছে, প্রয়োজনীয় চাপ না থাকায় তারা গ্যাস ব্যবহারে ক্ষতিগ্রস্ত হচ্ছে। গ্যাস সংকটের কারণে মাসে বিপুল অঙ্কের টাকা বাড়তি খরচ করতে হচ্ছে। গ্যাস জেনারেটর থাকা শিল্প-কারখানায় গ্যাসের চাপ কম থাকায় অনেক যন্ত্রপাতিও ক্ষতিগ্রস্ত হচ্ছে। গ্যাস সংকটের কারণে অনেক শিল্পপ্রতিষ্ঠান যথাসময়ে তাদের পণ্য বিদেশে সরবরাহ করতে পারছে না। ফলে অনেক ক্ষেত্রে রপ্তানি আদেশও বাতিল হচ্ছে। সাভার তিতাস গ্যাস ট্রান্সমিশন অ্যান্ড ডিস্ট্রিবিউশন কম্পানি লিমিটেডের ব্যবস্থাপক প্রকৌশলী সিদ্দিকুর রহমান কালের কণ্ঠ’র ৩৬০ ডিগ্রিকে বলেন, ‘অবৈধভাবে নেওয়া অসংখ্য গ্যাস সংযোগ বিচ্ছিন্ন করা হয়েছে। বৈধ গ্রাহকদের নিরবিচ্ছিন্ন গ্যাস সরবরাহ নিশ্চিতকরণ ও অবৈধ সংযোগের সংখ্যা কমাতে আমাদের অভিযান অব্যাহত রয়েছে।’